ভারতীয় চলচিত্রের ইতিহাসে ‘বাহুবলী ২’ এক বিশেষ জায়গা করে নিয়েছে। খান-কপূরদের ছাপিয়ে এস এস রাজামৌলির এই ছবি দীর্ঘদিন ধরে সিনেমা হলে রমরমিয়ে চলেছে। কিন্তু চলচ্চিত্র জগৎ ছেড়ে এবারে ‘বাহুবলী ২’ চিকিৎসা জগতে জায়গা করে নিল। 
অন্ধ্রপ্রদেশের গুন্টুরের এক হাসপাতালে মাথায় অস্ত্রোপচারের জন্য ভর্তি হন বিনয়া কুমারী। ব্রেন টিউমার হওয়ার জন্যই তাঁর ‘অ্যাওয়েক ব্রেন সার্জারি’ করার প্রয়োজন পড়ে। যার জন্য চিকিৎসকরা আগেই বলে দেন যে, অস্ত্রোপচারের সময়ে জেগে থাকতে হবে বিনয়াদেবীকে। 
এই কারণেই রোগিনীকে জাগিয়ে রাখতে তাঁর সামনে চালিয়ে দেওয়া হয় ‘বাহুবলী ২: দ্য কনক্লিউশন’। এই ভাবেই চলে অস্ত্রোপচার। শুধু তাই নয়, অস্ত্রোপচার চলাকালীন সিনেমাটি দেখতে দেখতে একটি গানের সঙ্গে গুনগুনও করছিলেন বিনয়া দেবী। জানিয়েছেন হাসপাতালের চিকিৎসক শ্রীনিবাস রেড্ডি। 
প্রতিবেদনটি থেকে জানা গিয়েছে যে, এই পুরো অস্ত্রোপচারটি শেষ হতে সময় লেগেছে মাত্র দেড় ঘণ্টা। সিনেমা শেষ হওয়ার আগেই শেষ হয় তাঁর অস্ত্রপচার। পুরো অস্ত্রোপচারের সময়ে কেবল জেগেই ছিলেন না বিনয়াদেবী, চুটিয়ে উপভোগ করেছেন মাহিষ্মতীর চোখ ধাঁধানো কাণ্ডকারখানা।